Zdreanţă de Tudor Arghezi  
  
  
L-aţi văzut cumva pe Zdreanţă,  
Cel cu ochii de faianţă?  
E un câine zdrenţuros  
De flocos, dar e frumos.  
Parcă-i strâns din petice,  
Ca să-l tot împiedice,  
Ferfeniţele-i atârnă  
Şi pe ochi, pe nara cârnă,  
Şi se-ncurcă şi descurcă,  
Parcă-i scos din câlţi pe furcă.

Are însă o ureche  
De pungaş fără pareche.  
Dă târcoale la coteţ,  
Ciufulit şi-aşa lăieţ,  
Aşteptând un ceas şi două  
O găină să se ouă,  
Care cântă cotcodace,  
Proaspăt oul când şi-l face.

De când e-n gospodărie  
Multe a-nvăţat şi ştie,  
Şi, pe brânci, târâş, grăpiş,  
Se strecoară pe furiş.  
Pune laba, ia cu botul  
Şi-nghite oul cu totul.  
  
- "Unde-i oul? a-ntrebat  
Gospodina. - "L-a mâncat!"  
"Stai niţel, că te dezvăţ  
Fără mătură şi băţ.

Te învaţă mama minte."  
Şi i-a dat un ou fierbinte.  
Dar de cum l-a îmbucat,  
Zdreanţă l-a şi lepădat  
Şi-a-njurat cu un lătrat.  
  
Când se uita la găină,  
Cu culcuşul lui, vecină,  
Zice Zdreanţă-n gândul lui  
”S-a făcut a dracului!”